《送友出宰丰城嘱觅晋雷焕得剑处》
明代·严而舒

握别分符适豫章，萧萧琴鹤伴行装。临民并可稽神物，考古应宜问职方。

铸就雌雄曾隐伏，气冲牛斗忆光芒。当年令尹何从得，莫惜双鱼寄八行。

作者简介：严而舒，字安性，一字卷庵。顺德人。明思宗崇祯十三年（一六四〇）特赐进士，官富阳知县，一作四川庆符（今属高县）知县。事见清道光《广东通志》卷六九。